KIRJALLINEN KYSYMYS P-0880/99

esittäjä(t): Werner Langen (PPE) komissiolle

(26. maaliskuuta 1999)

Aihe: Naisten, perheiden ja iäkkäiden ihmisten tukeminen

1. Mitä komissio aikoo tehdä toteuttaakseen sukupuolten tasa-arvon työelämässä? Onko olemassa sitovia määräyksiä, joiden avulla naisia voitaisiin tukea yksityisissä yrityksissä?

2. Tukeeko komissio ohjelmaa, joka edistää nuorten naisten koulutusta ja naisten mahdollisuuksia perustaa oma yritys?

3. Mitä komissio tekee vähentääkseen perheiden verotusta?

4. Mitä mieltä komissio on iäkkäitä ihmisiä koskevasta politiikasta? Miten komissio varmistaa iäkkäiden ihmisten hoidon laadun?

Komission jäsenen Pádraig Flynninkomission puolesta antama vastaus

(3. toukokuuta 1999)

1. Naisten ja miesten yhtäläisen kohtelun periaate, jonka mukaan samasta tai samanarvoisesta työstä maksetaan sama palkka, sisältyy EY:n perustamissopimuksen 141 artiklaan (entiseen 119 artiklaan). Periaatteen täytäntöönpanosta säädetään useissa direktiiveissä, etenkin miesten ja naisten tasa-arvoisen kohtelun periaatteen toteuttamisesta mahdollisuuksissa työhön, ammatilliseen koulutukseen ja uralla etenemiseen sekä työoloissa 9 päivänä helmikuuta 1976 annetussa direktiivissä 76/207/ETY(1) sekä miesten ja naisten tasa-arvoisen kohtelun periaatteen asteittaisesta toteuttamisesta sosiaaliturvaa koskevissa kysymyksissä 19 päivänä joulukuuta 1978 annetussa direktiivissä 79/7/ETY(2). Jäsenvaltioiden työllisyyspolitiikan suuntaviivoihin vuodeksi 1999 sisältyy tarve ottaa naisten ja miesten välinen tasa-arvo huomioon suuntaviivojen kaikissa pilareissa. Tämä kannustaa jäsenvaltioita kiinnittämään huomiota naisten erityistarpeisiin toteutettaessa työllisyyspolitiikan suuntaviivoja. Yhteisön säännökset yhtäläisen kohtelun periaatteesta (sama palkka; työllistyminen, ammattikoulutus ja urakehitys; työolot) koskevat sekä julkista että yksityistä sektoria.

2. Komissio on varsin hyvin perillä naisten kohtaamista ongelmista ja haasteista työmarkkinoille pääsyssä, työpaikan säilyttämisessä tai oman yrityksen käynnistämisessä. Rakennerahastot, etenkin Euroopan sosiaalirahasto, ovat rahoittaneet naisten ammattikoulutukseen ja työllistämiseen tähtääviä toimenpiteitä muun muassa erityisesti kohdennetuilla toimilla 1970-luvulta lähtien. Viimeisten kymmenen vuoden aikana on yhteisön aloittein paneuduttu naisten yritystoiminnan käynnistämiseen liittyviin kysymyksiin eri ohjelmien avulla (LEI, NOW, Leader, Recite). Naisten aseman parantaminen työmarkkinoilla ja naisten yrittäjyyden kehittäminen ovat uusien rakennerahastojen keskeinen tehtävä (2000-2006). Euroopan työllisyysstrategian erityistavoitteiksi on määritelty tarve parantaa yrittäjyyttä Euroopassa sekä tehostaa naisten ja miesten uudelleentyöllistymistä.

3. Jäsenvaltioiden toimivaltaan kuuluu perheiden verorasituksen lieventäminen veropoliittisin keinoin.

4. Jäsenvaltioiden toimivaltaan kuuluvat myös ikääntyviä kansalaisia koskevan politiikan kehittäminen ja hoitopalvelujen tarjoaminen vanhuksille. Näillä aloilla komission tehtävänä on parantaa tietojen ja kokemusten vaihtoa parhaiden käytäntöjen edistämiseksi ja välittämiseksi.

YK:n kansainvälisenä ikäihmisten vuonna komissio valmistelee tärkeimpänä asiaa koskevana toimenaan tiedonantoa kaikenikäisten Euroopasta ("Towards a Europe of all ages"), jonka tarkoituksena on kiinnittää huomio ikääntyvien ja vanhojen ihmisten kysymyksiin vuonna 1999 ja sen jälkeen. Tiedonannossa analysoidaan lyhyesti väestörakenteen muutosten aiheuttamaa haastetta yhteisölle ja hahmotellaan aktiivisen ikääntymisen toimintamalli.

(1) EYVL L 39, 14.2.1976.

(2) EYVL L 6, 10.1.1979.